b'\n_START_ARTICLE_\nZlata grozna listovka\n_START_SECTION_\nTelesne zna\xc4\x8dilnosti\n_START_PARAGRAPH_\nOdrasla zlata grozna listovka je majhna \xc5\xbeaba, pri \xc4\x8demer meri samica okoli 47 mm v dol\xc5\xbeino, samec pa 45\xc2\xa0mm. Gobec je zaokro\xc5\xbeen in rahlo odsekan. Konci prstov so diskaste oblike. Ko\xc5\xbea je ve\xc4\x8dinoma gladka, le na hrbtni strani udov je grobo zrnata in nagubana. Samci imajo tudi dobro razviti glasilki ter vokalno vre\xc4\x8dko, ki se na spodnjem delu \xc5\xberela bo\xc4\x8di kot guba._NEWLINE_Hrbtna stran ko\xc5\xbee je navadno obarvana zlato-rumeno ali zlato-oran\xc5\xbeno, v\xc4\x8dasih pa tudi rumeno-zeleno, svetlo zeleno ali belo. Na trebu\xc5\xa1ni strani je barva enaka, le nekoliko svetlej\xc5\xa1a, z izjemo udov, ki so obarvani \xc4\x8drno. O\xc4\x8di, konci prstov in nosnici so prav tako \xc4\x8drne barve._NEWLINE_Paglavci merijo okoli 11\xc2\xa0mm ob izvalitvi in so sive barve, pozneje pa samo 4\xc2\xa0mm. Glava in trup sta splo\xc5\xa1\xc4\x8dena, telesna \xc5\xa1irina pa je ve\xc4\x8dja od telesne globine. O\xc4\x8di in nosnice so na hrbtni strani. Mlade \xc5\xbeabe postaneje \xc4\x8drne barve in imajo bronaste ali zlate \xc4\x8drte na hrbtni strani. Od mladih listovk vrste P. aurotaenia, ki so prav tako \xc4\x8drne barve, se lo\xc4\x8dijo po tem, da na trebu\xc5\xa1ni strani nimajo modrih ali zelenih peg. Odraslost dose\xc5\xbeejo po enem letu.\n_START_SECTION_\n\xc5\xbdivljenjski prostor in navade\n_START_PARAGRAPH_\n\xc5\xbdivljenjski prostor se v glavnem nahaja v zahodnem vzno\xc5\xbeju Andov, v obmo\xc4\x8dju pacifi\xc5\xa1ke obale Kolumbije. Relief je grob in gri\xc4\x8devnat, nahaja pa se med 90 in 200 m nadmorske vi\xc5\xa1ine. \xc5\xbdivijo v tropskih de\xc5\xbeevnih gozdovih z optimalno temperaturo 26 \xc2\xb0C in relativno vla\xc5\xbenostjo od 80-90\xc2\xa0%, obi\xc4\x8dajno v bli\xc5\xbeini manj\xc5\xa1ih vodnih tokov, izogibajo pa se obdelovalnim povr\xc5\xa1inam. Njihovo priljubljeno zato\xc4\x8di\xc5\xa1\xc4\x8de so vla\xc5\xbeni kupi listja._NEWLINE_Ko vse vrste listovk so tudi zlate listovke aktivne podnevi. So opazno drznej\xc5\xa1e od ostalih sorodnih vrst in so lahko prisotne tudi na prostem. Ogla\xc5\xa1ajo se dolgimi trill s prevladujo\xc4\x8do frekvenco 1,8 kHz, kar je ni\xc5\xbeje od ostalih vrst listovk._NEWLINE_Zaradi kr\xc4\x8denja gozdov za kmetijske namene in uporabe pesticidov populacija zlatih listovk naglo upada.\n_START_SECTION_\nPrehrana\n_START_PARAGRAPH_\nV glavnem se prehranjuje z mravljami rodov Brachymyrmex in Paratrechina, pa tudi z drugimi manj\xc5\xa1imi nevreten\xc4\x8darji, kot so hro\xc5\xa1\xc4\x8di in termiti.\n_START_SECTION_\nRazmno\xc5\xbeevanje\n_START_PARAGRAPH_\nSpolna zrelost zlatih listovk je bila predmet razprav, saj naj bi bila po eni teoriji odlo\xc4\x8dilna velikost \xc5\xbeabe, po drugi teoriji pa njena starost. Tako naj bi samice dosegle spolno zrelost pri 41\xe2\x80\x9342\xc2\xa0mm dol\xc5\xbeine in samci pri 37\xc2\xa0mm, po drugi strani pa naj bi bila oba spola spolno zrela med 13 in 18 meseci starosti. Parjenje poteka v \xc4\x8dasu mo\xc4\x8dnih padavin. Samci se v iskanju partneric ogla\xc5\xa1ajo in jih tako posku\xc5\xa1ajo privabiti. Po uspe\xc5\xa1nem parjenju samica odlo\xc5\xbei do 20 jajc na samotno lokacijo na kopnem.\n_START_SECTION_\nStrupenost\n_START_PARAGRAPH_\nZlata grozna listovka izlo\xc4\x8da batrahotoksine, ki so mo\xc4\x8dni modulatorji napetostno odvisnih natrijevih kanal\xc4\x8dkov. Celotna koli\xc4\x8dina toksinov v eni \xc5\xbeabe je ocenjena med 1 in 2 mg, kar je 20-krat ve\xc4\x8d od drugih podrevnic in kar bi zadostovalo kot smrtonosna doza za 10-20 ljudi. Toksin izlo\xc4\x8dajo ko\xc5\xbene \xc5\xbeleze, ki se nahajajo na hrbtni povr\xc5\xa1ini. Obstajajo dokumentirani primeri poginov psov in doma\xc4\x8dih koko\xc5\xa1i, ki naj bi se zastrupili zaradi stika s povr\xc5\xa1ino, po kateri se je premikala zlata listovka._NEWLINE_Kljub veliki koli\xc4\x8dini in smrtonosnosti toksina so same \xc5\xbeabe popolnoma odporne proti njegovim u\xc4\x8dinkom zaradi modificiranih napetostno odvisnih natrijevih kanal\xc4\x8dkov. V ujetni\xc5\xa1tvu je koli\xc4\x8dina toksina minimalna ali celo zanemarljiva, saj zlate listovke ne sintetizirajo toksina, pa\xc4\x8d pa ga pridobivajo iz hrane, natan\xc4\x8dneje iz hro\xc5\xa1\xc4\x8dev rodu Choresine. Podobno velja tudi za druge listovke ter endemi\xc4\x8dne ptice rodov Ifrita in Pitohui v Novi Gvineji._NEWLINE_Zaradi svoje strupenosti ima verjetno malo naravnih plenilcev: edini znani plenilec je ka\xc4\x8da vrste Liophis epinephelus, ki je razvila odpornost na razli\xc4\x8dne toksine, med drugim tudi na batrahotoksine. Kljub temu ka\xc4\x8da ni popolnoma odporna proti toksinom, zato v resnici pleni le mlade osebke, ki \xc5\xa1e nimajo velike koli\xc4\x8dine toksina v strupnih \xc5\xbelezah.'